b'\n_START_ARTICLE_\nRyt\xc5\xb3 Azijos blefaroplastika\n_START_PARAGRAPH_\nRyt\xc5\xb3 Azijos blefaroplastika (angl. East Asian blepharoplasty), kitaip dar dvigubo voko operacija (angl. double eyelid surgery)\xc2\xa0\xe2\x80\x93 kosmetin\xc4\x97s chirurgijos operacija, kurios tikslas taip suformuoti vir\xc5\xa1utinio voko od\xc4\x85, kad \xc5\xa1i tur\xc4\x97t\xc5\xb3 rauk\xc5\xa1l\xc4\x99. T.y., kad tapt\xc5\xb3 \xe2\x80\x9edvigubu voku\xe2\x80\x9c (angl. double eyelid). Tokios operacijos atliekamos \xc5\xbemon\xc4\x97ms su \xe2\x80\x9eviengubais vokais\xe2\x80\x9c (angl. single eyelid)._NEWLINE_Anatomi\xc5\xa1kai Ryt\xc5\xb3 Azijos taut\xc5\xb3 atstov\xc5\xb3 akys turi nema\xc5\xbeai subtili\xc5\xb3 skirtum\xc5\xb3 lyginant su europid\xc5\xb3 akimis. Dalis Ryt\xc5\xb3 Azijos atstov\xc5\xb3 turi dvigubus vokus, ta\xc4\x8diau j\xc5\xb3 vir\xc5\xa1utini\xc5\xb3 vok\xc5\xb3 rauk\xc5\xa1li\xc5\xb3 buvimo vietos gali smarkiai skirtis. Vir\xc5\xa1utinio voko klost\xc4\x97s gali skirtis\xc2\xa0\xe2\x80\x93 nuo 1\xc2\xa0mm iki ma\xc5\xbedaug 10\xc2\xa0mm vir\xc5\xa1 blakstien\xc5\xb3 linijos._NEWLINE_Dvigubiems vokams sudaryti naudojami keli metodai\xc2\xa0\xe2\x80\x93 pilno pj\xc5\xabvio, dalinio pj\xc5\xabvio ir bepj\xc5\xabviai. Kiekvienas \xc5\xa1i\xc5\xb3 metod\xc5\xb3 turi sav\xc5\xb3 privalum\xc5\xb3, tad metodas pasirenkamas atsi\xc5\xbevelgiant \xc4\xaf paciento anatomij\xc4\x85 ir norus._NEWLINE_Prane\xc5\xa1ama, kad Ryt\xc5\xb3 Azijos blefaroplastika yra da\xc5\xbeniausia estetin\xc4\x97s chirurgijos operacija Piet\xc5\xb3 Kor\xc4\x97joje ir kitose Ryt\xc5\xb3 Azijos dalyse. \xc5\xa0io operacijos \xc5\xa1iek tiek rizikingos d\xc4\x97l galim\xc5\xb3 komplikacij\xc5\xb3, ta\xc4\x8diau visi\xc5\xa1kai saugios, jei jas atlieka patyr\xc4\x99 plastikos chirurgai. \xc5\xa0ias operacijas atlieka plastikos chirurgai (veido plastin\xc4\x97s ir atkuriamosios chirurgijos) otolaringologai, burnos ir \xc5\xbeandikauli\xc5\xb3 bei veido chirurgai, okuloplastiniai chirurgai._NEWLINE_Ryt\xc5\xb3 Azijos blefaroplastikos metu paprastai kartu pa\xc5\xa1alina ir epikant\xc4\x85. T.y., Ryt\xc5\xb3 Azijos blefaroplastik\xc4\x85 da\xc5\xbenai kartu lydi ir epikantoplastika._NEWLINE_Ryt\xc5\xb3 azijie\xc4\x8diams b\xc5\xabding\xc5\xb3 \xe2\x80\x9eviengub\xc5\xb3 vok\xc5\xb3\xe2\x80\x9c perdarymas \xc4\xaf \xe2\x80\x9edvigubus vokus\xe2\x80\x9c buvo kritikuojamas. Pvz., \xc5\xa1i\xc5\xb3 operacij\xc5\xb3 prie\xc5\xa1ininkas Deividas Mura (David Mura) jas apib\xc5\xabdino kaip \xe2\x80\x9eindoktrinuotas europid\xc5\xb3 gro\xc5\xbeio standart\xc5\xb3\xe2\x80\x9c. O Niujorke dirbantis kosmetinis chirurgas dr. Edvardas Kvakas (Edward Kwak) teigia, kad daugelis \xc5\xa1i\xc4\x85 operacij\xc4\x85 u\xc5\xbesakiusi\xc5\xb3 pacient\xc5\xb3 nesistengia atrodyti europidais. Jie atrodo kaip azijie\xc4\x8diai, kurie turi vokus su rauk\xc5\xa1l\xc4\x97mis. Tikima, kad \xc5\xbemon\xc4\x97s, turintys dvigubus vokus, atrodo energingesni. \xc5\xa0ios operacijos yra populiarios Kinijos jaunimo tarpe, nes \xc5\xa1ie tiki, kad po tokios operacijos j\xc5\xb3 \xc4\xafsidarbinimo perspektyvos pager\xc4\x97ja.'